Z múdrosti otcov

Február

2023

Ukážka z elektronickej knihy

Zostavil: Miron Keruľ-Kmec

Z múdrosti otcov - Február

Jazyková korektúra:

Jana Keruľ-Kmecová

Návrh obálky a grafická úprava:

Štefan Keruľ-Kmec ml.

ISBN 978-80-8233-137-3

Vytvorenie elektronickej verzie Dibuk, s. r. o., 2023

Úvod

Z dôvodu nedostatku duchovných sprievodcov v našich časoch sa svätí otcovia stali najspoľahlivejšími sprievodcami pre tých, ktorí túžia po spáse a kresťanskej dokonalosti.

Knihy svätých otcov, podľa slov jedného z nich, sú ako zrkadlo – duša, ktorá sa na ne pozerá často a s pozornosťou, vidí všetky svoje nedostatky.

Tieto knihy sú ako veľký sklad medicínskych potrieb – v ňom duša môže nájsť život zachraňujúci liek pre každú duchovnú chorobu.

Svätý Epifanius Cyperský v „Abecednom paterikone“ povedal: „Už len pohľad na tieto sväté knihy inšpiruje k zbožnému životu.“

Čítanie svätých otcov musí byť svedomitou, pozornou a stálou aktivitou. Náš neviditeľný nepriateľ, ktorý nenávidí hlas pravdy (porov. Prísl 11, 15), zvlášť opovrhuje hlasom svätých otcov. Tento hlas odsudzuje klamstvá nášho nepriateľa, odhaľuje jeho pravdy a spôsob jeho konania. Preto nepriateľ bojuje proti čítaniu otcov skrze rôzne pyšné a rúhavé myšlienky; pokúša sa strhnúť čitateľa do pozemských starostí, aby ho odviedol od spasiteľného čítania; útočí na neho depresiou, znudením, zábudlivosťou. V tomto zápase proti čítaniu svätých otcov môžeme spoznať, akou je efektívnou zbraňou, a preto sa jej nepriateľ tak veľmi obáva. Nepriateľ pracuje bez odpočinku, aby túto zbraň vytrhol z našich rúk.

Nadobudni pre seba myslenie a ducha svätých otcov čítaním ich prác. Svätí otcovia dosiahli konečný cieľ – došli k spáse. Ty tiež dosiahneš tento cieľ podľa prirodzeného poriadku vecí. Ako niekto, kto je s nimi zajedno v mysli a v srdci, budeš spasený.

Sv. Ignác Brjančaninov

1. február

UROB SI ČAS PRE BOHA

Viem, že sa okolo mňa tlačia mnohí, ktorí namáhavo pracujú vo svojich remeslách. Denná práca im sotva stačí na to, aby si zarobili na živobytie. Mám teda skrátiť svoju kázeň, aby som ich príliš dlho nezdržiaval od ich práce.

Čo im poviem? Čas, ktorý požičiavate Bohu, nie je stratený. Vráti sa vám s veľkým úrokom. Akékoľvek ťažkosti, ktoré vás môžu trápiť, Pán rozptýli. Tým, ktorí uprednostňujú duchovné blaho, dá zdravie tela, bystrosť mysle, úspech v podnikaní a neprerušenú prosperitu.

A aj keď úsilie nerealizuje naše nádeje v tomto živote, učenie Svätého Ducha je napriek tomu bohatým pokladom pre veky, ktoré prídu.

Osloboď teda svoje srdce od starostí tohto života a pozorne sleduj moje slová. Načo ti bude, že si tu v tele, ale tvoje srdce sa bojí o pozemský poklad?

Sv. Bazil Veľký

Uvažuj pred Božou tvárou...

Pokúšam sa nájsť každý deň dostatočný čas pre Boha?

Som ochotný niečo obetovať pre Božie veci?

2. február

PRÍPRAVA NA MODLITBU

Aby sme mohli predniesť našu modlitbu s takou vážnosťou a čistotou, s akou ju máme prednášať, musíme sa najprv úplne zbaviť všetkej úzkosti o telesné veci.

Nesmieme dať priestor nielen pre akúkoľvek obavu, ale dokonca aj pre spomienku na akékoľvek obchodné záležitosti, a rovnako musíme nechať bokom všetko ohováranie, márnivé a neustále klebetenie. Hnev a znepokojujúca depresia musia byť úplne zničené; a smrteľná poškvrna telesnej žiadostivosti musí byť vytrhnutá s koreňmi.

Potom musia byť položené bezpečné základy hlbokej pokory, ktorá môže byť schopná podoprieť vežu, ktorá dosiahne nebo; potom na nich treba vybudovať duchovnú štruktúru čností a dušu oslobodiť od všetkých rozhovorov a potulných myšlienok, aby sa tak postupne začala povznášať ku kontemplácii Boha a k duchovnému vzhľadu.

Bez ohľadu na to, na čo naša myseľ myslela pred hodinou modlitby, táto myšlienka nás určite napadne, keď sa modlíme – pretože myseľ v modlitbe je tvorená jej predchádzajúcim stavom. Keď sa venujeme modlitbe, pred našimi očami budú tancovať obrazy tých istých činov, slov a myšlienok, ako v našom predchádzajúcom stave. Rozhnevajú nás, alebo zachmúria, alebo pripomenú bývalú túžbu, alebo nás prinútia triasť sa smiechom nad nejakým hlúpym vtipom, usmiať sa nad nejakým skutkom, alebo sa vrátiť k predchádzajúcemu rozhovoru.

Ak teda nechceme, aby nás počas modlitby niečo prenasledovalo, mali by sme si pred modlitbou dať pozor, aby sme to vylúčili zo svätyne nášho srdca.

Sv. Ján Kassián

Uvažuj pred Božou tvárou...

Pripravujem sa na modlitbu dostatočným stíšením alebo duchovným čítaním?

Pokúšam sa očistiť srdce od všetkých poškvrnených myšlienok?

Koniec ukážky